Íslandsmótið í golfi hófst í Vestmannaeyjum í morgun. Metfjöldi er í kvennaflokki á mótinu að þessu sinni en sumir sterkustu kvenkylfingar landsins taka þátt.
RÚV sýnir frá mótinu á laugardag og sunnudag. 44 konur taka þátt að þessu sinni og þar af fjórir fyrrverandi Íslandsmeistarar. Hulda Clara Gestsdóttir ríkjandi Íslandsmeistari er þar á meðal en einnig tveir þrefaldir Íslandsmeistarar, atvinnukylfingarnir Ólafía Þórunn Kristinsdóttir og Guðrún Brá Björgvinsdóttir. Meðalforgjöfin í kvennaflokknum er 2,2 en alls eru 10 keppendur í kvennaflokknum með 0 eða lægra í forgjöf. 108 keppendur eru í karlaflokki og tveir þeirra eru fyrrverandi Íslandsmeistarar. Aron Snær Júlíusson er annar þeirra en hann hyggst reyna að verja titil sinn síðan í fyrra. Hinn er Kristján Þór Einarsson sem fagnaði titlinum í Eyjum árið 2008. Alls eru 46 keppendur í karlaflokknum með 0 eða lægri forgjöf.
Undir átján ára kvennalandslið Íslands í handbolta hefur náð sögulegum árangri. Liðið tryggði sér sæti í átta liða úrslitum á HM í Makedóníu í gærkvöld með stórsigri á Íran 28-17. Íslenskt kvennalandslið hefur aldrei komist eins langt á stórmóti í handbolta.
Toppliðin í Bestu deild karla í fótbolta, Breiðablik og Víkingur, mæta stórliðum í Sambandsdeild Evrópu í kvöld. Breiðablik fær Basaek-séhír frá Istanbúl í heimsókn á Kópavogsvöll og Víkingar mæta pólska stórliðinu Lech Poznan. Báðir leikir hefjast fimmtán mínútum fyrir sjö í kvöld.
Eftir fyrsta dag á Heimsleikunum í Crossfit er Björgvin Karl Guðmundsson efstur íslensku keppendanna. Hann er í sjöunda sæti eftir þrjár æfingar með 211 stig, aðeins 26 stigum frá verðlaunasæti. Þuríður Erla Helgadóttir er í 17. sæti í kvennaflokki og Sólveig Sigurðardóttir í 36. sæti eftir fyrstu þrjár greinarnar en efstu þrjátíu konurnar komast í gegnum niðurskurðinn. Anníe Mist Þórisdóttir og liðsfélagar hennar í liði Crossfit Reykjavíkur eru í 17. sæti eftir fyrstu tvær æfingarnar.
Sterkustu kylfingar landsins eru saman komnir í Vestmannaeyjum. Íslandsmótið í golfi hófst þar í morgun. 